Ibisfluer

Ibisfluer (Athericidae), er en liten familie av fluer som er beslektet med klegger, selv om de ligner mer på snipefluer. Larvene lever i vann, og hunnene til noen slekter suger blod. 
I Norge er bare en art funnet, ibisflue Atherix ibis,  foreløpig bare i Finnmark.


== Utseende ==
Ibisfluene er middelsstore, hårete fluer som som oftest har mer eller mindre flekkete vinger. Bakkroppen er kjegleformet.
Hodet er forholdsvis lite og tett hårete. Fasettøynene er ganske store hos hannene, mindre hos hunnene. I pannen sitter tre punktøyne (ocelli). Antennene er nokså små, med et nyreformet tredje ledd og en lang antennebørste (arista). 
Vingene er store med mange tydelige årer, beina er slanke med lange sporer på leggene (tibiae). 
Larvene er pølseformet med en tilspisset forende, hodekapselen er ganske smal. Bakkroppsleddene har lange, fingeraktige utvekster. På det bakerste leddet har disse utvekstene lange hårfrynser.


== Levevis ==

Hunnene av slekten Atherix legger ofte egg mange sammen, og dør rett etter eggleggingen. Eggene legges i vegetasjon, under broer e.l. rett over rennende vann, og eggklynger kan inneholde flere tusen døde hunner samt eggene de har lagt. Det er mulig at larvene tilbringer det første larvestadiet i eggklyngen, der de kanskje spiser på de døde hunnene, men dette er ikke sikkert vist. 
Larvene er vannlevende rovdyr, som spiser forskjellige insektlarver. De voksne insektene finner man gjerne ved rennende vann, den arten som finnes i Norge synes å ha flygetid i juni-juli. Hunner av slektene Atrichops og Suragina suger blod. 


== Systematisk inndeling ==
Norsk entomologisk forening har også utgitt en rekke Insekttabeller. Dette er små og billige hefter der en kan bestemme insekter til artsnivå. Et av heftene tar for seg de norske ibis-, snipe- og vindusfluene. 

Orden Tovinger, (Diptera)
Underorden Fluer, (Brachycera)
Lavere fluer (Orthorrhapha)
Infraorden Tabanomorpha
Overfamilie Tabanoidea
Familie Ibisfluer, Athericidae
slekten Atrichops Verrall – hunnene suger blod. 2 arter i Europa.
Atrichops crassipes (Meigen, 1820) – eneste europeiske art
slekten Atherix Meigen  2 arter i Europa
Ibisflue Atherix ibis (Fabricius, 1798) – eneste norske art, funnet i Finnmark
slekten Ibisia Rondani  6 arter i Europa
Ibisia marginata (Fabricius, 1781) – vanligste art i Europa, funnet i Sverige og Danmark
slekten Suragina Walker  – i det nordlige Asia, suger blod
slekten Asuragina Yang & Nagatomi, 1992  Asia, en art finnes nord til Japan


== Referanser ==


== Litteratur ==
Greve, L. 1996. Athericidae, Ibisfluer. Side 265 til 266 i: Aagaard, K. og Dolmen, D. (red.): Limnofauna norvegica. Tapir forlag, Trondheim.
Greve, L. 1982. Norske Ibis-, Snappe- og Vindusfluer (Anthericidae, Rhagionidae, Scenopinidae). Norske Insekttabeller nr. 1, Norsk entomologisk forening. 2 utg. 1993. pdf-fil
Rozkosný, R. og Nagatomi, A. 1997. Family Athericidae. Side 437 til 446 i: Papp, L. og Darvas, B. (red.): Contributions to a Manual of Palaearctic Diptera. Volume 2. Science Herald, Budapest.
Thomas, A.G.B. 1997. Rhagionidae and Athericidae, Snipeflies. Side 311 til 320 i: Nilsson, A.N. (red): Aquatic Insects of North Europe. Apollo Books, Stenstrup.


== Eksterne lenker ==
(en) ibisfluer i Encyclopedia of Life 
(en) ibisfluer i Global Biodiversity Information Facility 
(no) ibisfluer hos Artsdatabanken 
(sv) ibisfluer hos Dyntaxa 
(en) ibisfluer hos Fauna Europaea 
(en) ibisfluer hos Fossilworks 
(en) ibisfluer hos ITIS 
(en) ibisfluer hos NCBI 
(en) Kategori:Athericidae – bilder, video eller lyd på Wikimedia Commons 
Athericidae – detaljert informasjon på Wikispecies 
Norske Ibis-, Snappe- og Vindusfluer (Anthericidae, Rhagionidae, Scenopinidae) Norske Insekttabeller nr. 1 – pdf-fil